Предлог

На основу одредби Закона о комуналним делатностима („Сл. гласник РС“, бр. 88/2011 и 104/2016), Закона о безбедности саобраћаја на путевима („Сл. гласник РС“, бр. 41/2009, 53/2010, 101/2011, 32/2013 - одлука УС, 55/2014, 96/2015 - др. закон, 9/2016

- одлука УС, 24/2018, 41/2018, 41/2018 - др. закон и 87/2018), члана 32. Закона о локалној самоуправи („Сл. гласник РС“, број 129/2007, 83/2014 - др. закон, 101/2016 - др. закон и 47/2018) и члана 42. Статута општине Житиште („Службени лист општине Житиште“, бр. 10/19– пречишћени текст) Скупштина општине Житиште доноси следећу

О Д Л У К У О НАЧИНУ ПАРКИРАЊУ ВОЗИЛА И

КОРИШЋЕЊА ЈАВНИХ ПАРКИРАЛИШТА НА ТЕРИТОРИЈИ

ОПШТИНЕ ЖИТИШТЕ

Члан 1.

Овом Одлуком (у даљем тексту: Одлука) уређују се услови и начин обављања комуналне делатности управљања јавним паркиралиштима, права и обавезе корисника, обим и квалитет услуга и начин вршења надзора над обављањем делатности, као и услови и начин коришћења и пружања услуга, као делатности од општег интереса.

Управљање јавним паркиралиштима је стварање и одржавање услова за коришћење јавних саобраћајних површина и посебних простора одређених за паркирање моторних возила.

Члан 2.

Јавна паркиралишта у смислу одредаба ове Одлуке су посебно изграђени објекти и/или површине одређене за паркирање моторних возила.

Јавна паркиралишта могу бити: стална, привремена и повремена.

Стална паркиралишта могу бити општа и посебна.

1. Општа паркиралишта су делови коловоза, тротоара или површине између коловоза и тротоара и друге површине посебно обележене за паркирање моторних возила.
2. Посебна паркиралишта су објекти и површине уређени и изграђени за паркирање моторних возила са контролисаним уласком и изласком возила.

Контрола уласка и изласка возила са посебног паркиралишта може се вршити постављањем рампе или објекта за наплату. Ова паркиралишта могу бити трајног и привременог карактера.

Привремена паркиралишта су јавне површине које су планом предвиђене за другу намену, а до привођења земљишта планираној намени могу се привремено одредити за паркиралишта.

Повремена јавна паркиралишта су јавне површине привремено уређене за паркирање возила за потребе одржавања јавних скупова, спортских, културних, уметничких и других манифестација и приредби. Општинско веће утврђује, поверава организацију и утврђује режим коришћења повременог паркиралишта.

Јавним паркиралиштима, у смислу ове Одлуке не сматрају се посебне површине за паркирање возила које припадају одређеном објекту (предузећу, установи и др.).

Члан 3.

Делатност управљања јавних паркиралишта на територији Општине Житиште обавља јавно предузеће, привредно друштво или предузетник којем је обављање делатност поверено (у даљем тексту: Предузеће).

Општинско веће ће у року од 30 дана од ступања на снагу ове Одлуке одредити јавна паркиралишта и донети одлуку о начину поверавања делатности, управљања и одржавања јавних паркиралишта.

Члан 4.

Предузеће је дужно да свој рад и пословање организује на начин којим се обезбеђује:

1) трајно и несметано пружање услуга корисницима под условима и на начин уређен законом, прописима и стандардима донесеним на основу закона;

2) прописани обим и квалитет услуга, у складу са позитивним прописима;

3) предузимање мера одржавања, развоја и заштите објеката, постројења и опреме, који служе за обављање делатности;

4) развој и унапређење квалитета услуга, као и унапређење организације и ефикасности рада;

5) предузимање мера одржавања јавних паркиралишта чистим (од смећа израслих биљака, снега и сл.).

Предузеће је дужно да Општинском већу достави на сагласност Програм управљања јавних паркиралишта на територији Општине Житиште најкасније до 31.01. за текућу годину.

Члан 5.

Предузеће нема обавезу чувања возила и не сноси одговорност за оштећење или крађу возила на јавним паркиралиштима.

Члан 6.

Јавна паркиралишта се користе за паркирање моторних возила физичких лица, правних лица и предузетника (у даљем тексту: корисник).

Предузеће је дужно да на јавним паркиралиштима, у зависности од капацитета, одреди паркинг места за возила инвалида у складу са законом и подзаконским прописима.

Корисником паркиралишта, у смислу одредаба ове Одлуке, сматра се возач или власник возила, ако возач није идентификован.

Члан 7.

Обавезе корисника јавног паркиралишта настају започињањем коришћења јавног паркиралишта, односно заустављањем возила на јавном паркиралишту.

Корисник јавног паркиралишта је дужан и има право да:

- користи услугу на начин којим се не ометају други корисници и објекти и опрема и

- користи јавно паркиралиште и паркинг место у складу са одредбама ове Одлуке, истакнутим обавештењима о условима и начину коришћења и хоризонталном и вертикалном сигнализацијом.

Члан 8.

-I- На јавним паркиралиштима забрањено је:

1. паркирање возила на начин којим заузима више од једног паркинг места,
2. паркирање нерегистрованог возила, односно прикључног возила без сопственог погона,
3. остављање одбаченог возила,
4. паркирање и заустављање возила на паркинг месту за лица са посебним потребама ако не припада тој категорији корисника,
5. паркирање возила на прилазу паркинг местима,
6. заузимање паркинг места ограђивањем или на други начин ометање паркирања других возила,
7. паркирање возила које не припада категорији возила за које је паркиралиште намењено,
8. прање и поправка возила и
9. вршење других радњи које утичу на несметано паркирање,

II- Посебно је забрањено паркирање возила на површинама које за то нису намењене у смислу :

1. паркирање на јавним зеленим површинама,
2. паркирање на просторима посебне намене (дечија игралишта, парковске површине, дрвореди или простори за продају робе ван пословних простора) и
3. паркирање на тротоарима

Члан 9.

Надзор над спровођењем ове Одлуке врши Одељење за привреду, урбанизам, путну привреду, стамбене и комуналне послове и заштиту животне средине ОУ Житиште и то преко комуналног инспектора.

Члан 10.

Комунални инспектор на лицу места врши фотографисање предметног возила са видно истакнутом регистарском таблицом, на основу којег ће по службеној дужности прибавити потребне податке о власнику возила. На основу прикупљених доказа и фотографија комунални инспектор ће сачинити Записник о начињеном прекршају и издати прекршајни налог.

Члан 11.

Новчаном казном у фиксном износу од 50.000,00 динара казниће се за прекршај Предузеће ако поступа супротно одредбама ове Одлуке.

Новчаном казном у фиксном износу од 20.000,00 динара казниће се за прекршај одговорно лице у Предузећу ако поступа супротно одредбама ове Одлуке.

Новчаном казном у фиксном износу од 15.000,00 динара казниће се за прекршај правно лице ако поступа супротно одредбама ове Одлуке.

Новчаном казном у фиксном износу од 8.000,00 динара казниће се за прекршај одговорно лице у правном лицу ако поступа супротно одредбама ове Одлуке.

Новчаном казном у фиксном износу од 10.000,00 динара казниће се за прекршај Предузетник ако поступа супротно одредбама ове Одлуке.

Новчаном казном у фиксном износу од 5.000,00 динара казниће се физичко лице ако поступа супротно одредбама ове Одлуке.

Члан 12.

Ова одлука ступа на снагу осмог дана од дана објављивања у „Службеном листу општине Житиште“.

Република Србија

Аутономна Покрајина Војводина

Општина Житиште

Скупштина општине Житиште

Број : I-020- /2019

Дана : 2019. године Председница Скупштине општине Житише

Драгана Петковић

О б р а з л о ж е њ е

Правни основ за доношење ове Одлуке налази се у одредбама Закона о комуналним делатностима („Сл. гласник РС“, бр. 88/2011 и 104/2016), Закона о безбедности саобраћаја на путевима („Сл. гласник РС“, бр. 41/2009, 53/2010, 101/2011, 32/2013 - одлука УС, 55/2014, 96/2015 - др. закон, 9/2016 - одлука УС, 24/2018, 41/2018, 41/2018 - др. закон и 87/2018).

Наведену Одлуку је потребно донети како би се на територији општине Житиште правно изрегулисала комунална делатност управљања јавним паркиралиштима.

Наведену Одлуку која регулише комуналну делатност – управљање јавним паркиралиштима до сада нисмо имали, а обавеза доношења предметне Одлуке је наложена од стране републичке комуналне инспекције записником број 352-10-00472/2018-18 од 30.11.2018.

Предлог Одлуке утврдило је Општинско веће општине Житиште на седници одржаној дана 3.4. 2019. године, те исти доставља скупштини на разматрање и усвајање.

Сходно изнетом предлаже се Скупштини општине да усвоји предложену одлуку.

Република Србија

Аутономна Покрајина Војводина ПРЕДСЕДНИК ОПШТИНЕ

Општина Житиште ПРЕДСЕДНИК ОПШТИНСКОГ ВЕЋА

ОПШТИНСКО ВЕЋЕ Митар Вучуревић

Број: I- \_\_\_\_\_\_\_\_\_\_\_\_/2019

Дана: \_\_\_\_\_\_\_\_. 2019. године

Ж и т и ш т е

Република Србија

Аутономна Покрајина Војводина

Општина Житиште

ОПШТИНСКО ВЕЋЕ

Број: IV-\_\_\_\_\_\_\_\_\_/2019

Дана: \_\_\_\_\_\_\_\_\_\_.2019. године

Ж и т и ш т е

На основу члана 61. Статута општине Житиште („Службени лист општине Житиште“, бр. 22/2018 – пречишћени текст), Општинско веће општине Житиште на седници одржаној \_\_\_\_\_\_\_\_2019. године донело је

З а к љ у ч а к

Утврђује се предлог Одлуке o паркирању возила и упућује се Скупштини општине на разматрање и усвајање.

Закључак доставити:

1.СО Житиште,

2.Списе предмета и

3.а/а.

ПРЕДСЕДНИК ОПШТИНЕ

ПРЕДСЕДНИК ОПШТИНСКОГ ВЕЋА

Митар Вучуревић